Komisjoni otsus,

18. märts 2004,

millega peatatakse otsusega nr 2730/2000/ESTÜ kehtestatud dumpinguvastase tollimaksu kohaldamine Hiina Rahvavabariigist pärinevale tükilisele kivisöekoksile läbimõõduga üle 80 mm

(2004/264/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 22. detsembri 1995. aasta määrust (EÜ) nr 384/96 kaitse kohta dumpinguhinnaga impordi eest riikidest, mis ei ole Euroopa Ühenduse liikmed [1] (algmäärus), viimati muudetud määrusega (EÜ) nr 1972/2000, [2] eriti selle artikli 14 lõiget 4,

olles konsulteerinud nõuandekomiteega

ning arvestades järgmist:

A. MENETLUS

(1) Komisjon kehtestas otsusega nr 2730/2000/ESTÜ [3] lõpliku dumpinguvastase tollimaksu Hiinast Rahvavabariigist (HRV) pärineva üle 80 mm diameetriga tükilise söekoksi impordi suhtes, mis kuulub CN-koodi ex27040019 alla (vaatlusalune toode). Dumpinguvastase tollimaksu määr on võrdne kindlaksmääratud summaga 32,6 eurot ühe kuivtoote netotonni kohta.

(2) Pidades silmas Euroopa Söe- ja Teraseühenduse asutamislepingu kehtivuse lõppemist 23. juulil 2002 otsustas nõukogu määrusega (EÜ) nr 963/2002 [4], viimati muudetud määrusega (EÜ) nr. 1310/2002 [5], et vastavalt komisjoni otsusele nr 2277/96/ESTÜ [6], viimati muudetud otsusega nr 435/2001/ESTÜ [7], algatatud ja hetkel kehtivaid dumpinguvastaseid menetlusi jätkatakse ning neid reguleeritakse algmääruse sätete alusel alates 24. juulist 2002. Samuti reguleeritakse kestvate dumpingvastaste uurimiste tulemuseks olevaid dumpinguvastaseid meetmeid algmääruse sätete alusel alates 24. juulist 2002.

(3) Detsembris 2002 algatas komisjon Eucoke-EEIG (taotleja) taotlusel kooskõlas algmääruse artikli 11 lõikega 3 vahepealse läbivaatamise. Taotlus esitati tootjate nimel, kelle toodang moodustab suurema osa üle 80 mm läbimõõduga tükilise kivisöekoksi kogutoodangust ühenduses.

(4) Pärast kaebuse tagasivõtmist taotleja poolt tegi komisjon nõukogule ettepaneku vahepealse läbivaatuse lõpetamiseks.

(5) Vahepealsel läbivaatamisel teostatud uurimise ajal, mis käsitles ajavahemikku 1. oktoobrist 2001 kuni 30. septembrini 2002 (uurimisaeg), esitati komisjonile teave pärast uurimisaega (s.o 1. oktoober 2002 kuni 30. september 2003) turutingimustes toimunud muutuste kohta, mis võib õigustada praegu kehtivate meetmete peatamist vastavalt algmääruse artikli 14 lõikele 4. Seejärel kontrollis komisjon kas selline peatamine on õigustatud.

B. ALUSED

(6) Vastavalt algmääruse artikli 14 lõikele 4 võib dumpinguvastaseid meetmeid ühenduse huvides peatada alusel, et turutingimused on ajutiselt muutunud sel määral, et kahju taastekkimine sellise peatamise tagajärjel on vähetõenäoline, tingimusel, et ühenduse tootmisharule on antud võimalus esitada oma märkused ning neid märkuseid on arvestatud. Vastavalt artikli 14 lõikele 4 võib vaatlusalused dumpinguvastased meetmed igal ajal ennistada, kui peatamise põhjus seda enam ei õigusta.

(7) Vahepealsel läbivaatamisel teostatud uurimise ajal väitsid paljud huvitatud osalised seda, et uurimisajast alates on turuolukord oluliselt muutunud. Väited põhinesid vaatlusaluse toote nõudluse ületamisel ja kõrgel hinnatasemel ühenduse turul.

(8) Pidades silmas nimetatud väidete olulisust teostas komisjon täiendava uurimise kõnealuse toote mahtude ja hindade hiljutiste arengute hindamiseks ajavahemikus 1. oktoober 2002 kuni 30. september 2003. Kõikidele osalistele anti võimalus esitada oma seisukohad. Uues uurimises tegid koostööd kõik huvitatud osalised, tarbijate koostöö ulatus oli mõnevõrra väiksem.

(9) Vastavalt koostööd tegeva importija esitatud ja tarbijate kinnitatud teabele on uuritaval ajavahemikul registreeritud HRVst imporditud vaatlusealuse toote hinna tõus vahemikus 20 kuni 50 %. Sellist hinnasuundumust kinnitas ka ühenduse tootmisharu. Ka terasetööstus, kes ei ole vaatlusaluses menetluses huvitatud osaline, teatas 76 %-st hindade kasvust kõikide koksitüüpide osas.

(10) Arvestades asjaolu, et ühenduse tarbijad ei osta vaatlusalust toodet otse HRVst vaid turustajatelt, kes ei kasuta oma tegevuses toote täpset eristamist selle päritolu alusel, põhines teave vaatlusaluse toote mahu kohta usaldusväärseks koksituru kohase teabe allikaks tunnistatud erialaajakirja The Coke Market Report järeldustel. Selle ajakirja andmetel vähenes HRVst pärineva koksi import kõikide koksitüüpide osas kokku 15,5 miljonilt tonnilt 2002. aastal 12 miljoni tonnini 2003. aastal, s.o 23 %. Sellise vähenemise peamiseks põhjuseks on hiljutine muutus Hiina ametiasutuste poliitikas, mille kohaselt otsustati suunata Hiina toodang omamaisele turule sealse suurenenud nõudluse rahuldamiseks, vähendades sel eesmärgil Hiina eksportijatele antavate ekspordilitsentside arvu. 2004. aastal on HRVst pärineva impordi oodatav vähenemine 6,5 miljonit tonni, mis ei ole veel lõplikult kindel, sest Hiina ametiasutused ei ole veel litsentse väljastanud. Pidades silmas Hiina ametivõimude väljastatavate ekspordilitsentside arvu vähendamist prognoositakse 2004. aastal kõnealuse toote hindade täiendavat kasvu 19 %.

(11) Seoses ühenduse tootmisharuga peab märkima, et alates meetmete kehtestamisest 2000. aastal on ühenduse tootmisharu olukord paranenud. Käive ja toodangumahud vähenesid veidi, nagu ka ühenduse tarbimine, kuid müügihinnad kasvasid oluliselt. Investeeringud suurenesid kolmandiku võrra ja tööhõive suurenes 10 %. Samaks jäi ainult turuosa suurus (33 %), kuid selle põhjuseks oli uute ekspordiriikide, näiteks Tšehhi Vabariigi ja Poola turuletulek, samal ajal vähenes Hiina turuosa rohkem kui 10 protsendipunkti, moodustades uurimisajal ühenduse turust 9 %. Samuti paranes olukord kasumi osas, kuigi otsusega nr 2730/2000/ESTÜ eesmärgiks seatud 10,5 % suurust kasumit siiski veel ei saavutatud. Ühenduse tootmisharu juurdekasv on 2000. aastast alates siiski 17 protsendipunkti ning see on muutunud uurimisajal kasumlikuks. Seoses uurimisaja järgse olukorraga (s.o 1. oktoober 2002 kuni 30. september 2003) peab märkima, et kuigi ühenduse tootjad on teatanud tootmise ja müügimahtude suurenemisest ühenduse turul vastavalt 20 ja 40 % on säilinud HRVst pärineva impordi ülitähtis osa ühenduse turu varustamisel, arvestades asjaoluga, et ühenduse tootjate toodang katab ainult kolmandiku vaatlusaluse toote nõudlusest ühenduse turul.

C. JÄRELDUS

(12) Arvestades ajutist muutust turutingimustes ja eriti vaatlusaluse toote kõrget hinnataset ühenduse turul, mis ületab oluliselt algsel uurimisel kindlaksmääratud kahjustavat taset, ning väidetavat vaatlusaluse toote pakkumise puudust, võetakse seisukoht, et vaatlusaluse toote HRVst pärineva impordiga seotud kahju taastekkimine seoses ühenduse huvidele vastava meetmete peatamisega on vähetõenäoline. Seepärast tehakse ettepanek peatada praegu kehtivad meetmed üheksaks kuuks kooskõlas algmääruse artikli 14 lõikega 4.

(13) Komisjon teavitas vastavalt algmääruse artikli 14 lõikele 4 ühenduse tootmisharu oma kavatsusest peatada kehtivad dumpinguvastased meetmed. Ühenduse tootmisharule on antud võimalus esitada oma märkused. Ühenduse tootmisharu ei avaldanud vastuseisu kehtivate dumpinguvastaste meetmete peatamisele.

(14) Seepärast on komisjon seisukohal, et kõik nõuded vaatlusalusele tootele kehtestatud dumpinguvastase tollimaksu kohaldamise peatamiseks on täidetud, kooskõlas algmääruse artikli 14 lõikega 4. Sellest tulenevalt peatatakse otsusega nr 2730/2000/ESTÜ kehtestatud dumpinguvastane tollimaks üheksaks kuuks.

(15) Komisjon jätkab vaatlusaluse toote impordi ja hindade arengute jälgimist. Kui mis tahes ajal tekib olukord, kus HRVst pärineva vaatlusaluse dumpinguhindadega toote suurenenud mahtude tagajärjel tekib kahju ühenduse tootmisharule, ennistab komisjon dumpinguvastase tollimaksu käesoleva peatamise tühistamisega,

ON VASTU VÕTNUD KÄESOLEVA OTSUSE:

Artikkel 1

Otsusega nr 2730/200/ESTÜ Hiina Rahvavabariigist pärineva ning CN-koodi ex27040019 (TARIC-kood 2704001910) alla kuuluva üle 80 mm suurima läbimõõduga tükilise kivisöekoksi impordi suhtes kehtestatud lõplik dumpinguvastane tollimaks peatatakse käesolevaga üheksaks kuuks.

Artikkel 2

Käesolev otsus jõustub järgmisel päeval pärast selle avaldamist Euroopa Liidu Teatajas.

Brüssel, 18. märts 2004

Komisjoni nimel

komisjoni liige

Pascal Lamy

[1] EÜT L 56, 6.3.1996, lk 1.

[2] EÜT L 305, 7.11.2002, lk 1.

[3] EÜT L 316, 15.12.2000, lk 30.

[4] EÜT L 149, 7.6.2002, lk 3.

[5] EÜT L 192, 20.7.2002, lk 9.

[6] EÜT L 308, 29.11.1996, lk 11.

[7] EÜT L 63, 3.3.2001, lk 14.

--------------------------------------------------